Document ID: /roh_data/filtered/fineweb-2-filterrobots_roh.jsonl.gz/38996

La musica è in stgazi cultural e la lingua dals sentiments. La musica e tradiziun vivida ed unescha generaziuns. Musica signifitgescha libertad, s'inventa adina puspè da nov e n'enconuscha nagins cunfins. La musica è service public.
Nus transmettain concerts al radio ed operas en la televisiun e purtain uschia eveniments emoziunals dapertut enturn. Nossas emissiuns reflecteschan la diversitad musicala en Svizra e noss partenadis da medias cun festivals da musica rinforzan lur derasaziun. Sin noss emetturs aud'ins musica da tut ils stils e geners sco musica da pop e rock, musica populara, jazz, operas e musica classica. L'onn 2018 han 66 pertschient dal temp d'emissiun al radio tutgà a la musica. SRF 2 Kultur ha emess var 260 concerts.
Tar nus udis Vus l'entira varietad da musica svizra sin tut ils emetturs: Radio Rumantsch èn var 50 pertschient da la musica emessa musica svizra, sin Radio SRF Musikwelle 42 pertschient e sin SRF Virus schizunt 50 pertschient.
Plinavant mussain nus mintg'onn passa tschient uras registraziuns da concerts da bands svizras. Nus surdain premis da promoziun per musica e per giuvnas bands svizras ed envidain regularmain bands svizras a sa preschentar en directa al radio. Sin SRF Virus ed online scuvra il public giuven songs da talents cun adina dapli success e l'entir mund da la musica dasper il mainstream.